Ba abinda gaggawa ke haifarwa a rayuwa sai dan da-na-sani - Makala - Bakandamiya
Posted by Imrana Abubakar October 6, 2017 - Filed in Ra'ayoyi da Tahalili - #burin rayuwa #illar gaggawa a rayuwa #yawan gaggawa - 1,154 views
Gaggawa mummunar dabi'a ce da in dan adam ya kasance a cikinta to duk abin da zai yi ba zai zama ingantacce ba. Alal misali gaggawa a tafiya, ida ka dubi titunanmu za ka ga mutanenmu suna ta sheka gudu domin zuwa wani gurin da suke so su je, amma abin takaicin shi ne in ka dubi gaggawan da ake yi ba za ta cimma muradi ba. Gaggawa na iya faruwa a bangarorin rayuwa daban-daban, kamar a aikin gini, karatu, kasuwanci da makantansu.
Misalin gaggawa a wajen karatu shi ne, sai ka ga ɗan adam daga lokacin da ya shiga makarantan shi ko iyayensa za su iya yin buri ko gaggawa cewa suna so ya yi gaggawa ya gama, ma'ana ba damuwarsu ba ce adadin karatun da ake so ya yi, a'a sai dai gaggawan kawai a ce dansu ya kamala karatu
Sau da dama za ka ga a harkokin kasuwanci, dan kasuwa da ke da matsakaicin jari gaggawa ta sa shi ya yi asarar dukkan abin da ya mallaka. Abin nufi anan shi ne, kana da ‘yan kudin ka da kake juyawa a kasuwa, a maimakon ka bisu a hankali, sai ka ga gaggawa tasa mutum ya ciwo mummunar bashi wai din ya kara jari, daga karshe in ba a yi dace ba kudin mutane ya hau ka dan kasuwa, kasuwancin ta ruguje.
Don haka bai kamata muyi gaggawa a cikin al'amuranmu ba. Hausawa na cewa sau dayawa ‘sauri kan haifar da nawa.’ Abinda suke nufi anan shine mai gaggawa za ka ganshi ya fita a guje da niyyan yin wani al'amari, amma wanda ya tafi sannu a hankali sai yaje ransa a huce bai cuci wani ba shima ba'a cuce shiba.
Saboda haka mu kara yin nazari mu gane gaggawa ba abar yi bace, bakuma abar a makalemata bane don cimma muradin rayuwarmu na yau da kullum. Allah Ya sa mu dace. Amin. Sannan za a iya duba: Idan kana son rayuwarka ta yi albarka kula da tsofaffi